text: টেস্ট দল থেকে বাদ এশিয়া কাপ-সেরা ধাওয়ান!
  ভারতের সদ্য জেতা এশিয়া কাপের সাফল্যের পেছনে তার ছিল বড় অবদান। নিয়মিত অধিনায়ক বিরাট কোহলির অনুপস্থিতিতে দলের ব্যাটিং লাইনআপের হাল ধরেছিলেন শক্ত হাতে। দলকে শিরোপা এনে দেওয়ার পাশাপাশি হয়েছেন আসরের সেরা ক্রিকেটার। অথচ সেই শিখর ধাওয়ানই কিনা জায়গা পেলেন না উইন্ডিজদের বিপক্ষে ভারতের টেস্ট দলে!
  ধাওয়ান বাদ পড়লেও বিশ্রাম কাটিয়ে দলে ফিরেছেন অধিনায়ক কোহলি। সম্প্রতি ওয়েস্ট ইন্ডিজের বিপক্ষে আসন্ন টেস্ট সিরিজের জন্য ভারতের স্কোয়াড ঘোষণা করে বিসিসিআই। সেই স্কোয়াডে রয়েছেন দুইজন নতুন মুখ, যারা ব্যাটিং উদ্বোধনীতে ধাওয়ানের বিকল্প হিসেবে টিম ম্যানেজমেন্টের পরিকল্পনায় ব্যবহৃত হতে পারেন।
  ভারতের সর্বশেষ টেস্ট মিশনে ইংল্যান্ডের মাটিতে ভালো করতে পারেননি বলেই মূলত বাদ দেওয়া হয়েছে ধাওয়ানকে। এক্ষেত্রে এশিয়া কাপে ধাওয়ানের ভালো পারফরম্যান্সও বিবেচনা করেননি নির্বাচকরা, এবং সেটি ভিন্ন ফরম্যাটের বিচারেই।
  Also Read - সমালোচকদের কড়া জবাব দিলেন তাসকিন
  ঘোষিত টেস্ট দলে জায়গা পাননি ইশান্ত শর্মা এবং হার্দিক পান্ডিয়াও। তবে সেটি ধাওয়ানের মত টেস্টে অফ ফর্মের কারণে নয়, দুই ক্রিকেটারের বাদ পড়ার কারণ তাদের ইনজুরি। অন্যদিকে বিশ্রাম দেওয়া হয়েছে দুই পেসার জাসপ্রিত বুমরাহ ও ভুবনেশ্বর কুমারকে। টানা ক্রিকেটের ধকল থেকে মুক্ত রাখতেই এমন সিদ্ধান্ত নিয়েছে বোর্ড।
  ভারত সফরে স্বাগতিকদের বিপক্ষে দুটি টেস্ট ম্যাচের সিরিজ খেলবে উইন্ডিজ। আগামী ৪ অক্টোবর রাজকোটে শুরু হবে প্রথম ম্যাচ। সিরিজের দ্বিতীয় ও শেষ ম্যাচের ভেন্যু হায়দরাবাদ, যা শুরু হবে ১২ অক্টোবর। সফরে স্বাগতিকদের বিপক্ষে পাঁচ ম্যাচের ওয়ানডে সিরিজ ও তিন ম্যাচের টি-২০ সিরিজও খেলবে ক্যারিবীয়রা। আর এরপরই দলটি আসবে বাংলাদেশ সফরে।
  একনজরে ভারতের টেস্ট দল-
  বিরাট কোহলি (অধিনায়ক), লোকেশ রাহুল, পৃথ্বী শাও, মায়াঙ্ক আগারওয়াল, চেতশ্বর পুজারা, আজিঙ্কা রাহানে, হনুমা বিহারী, রিশাভ পান্ট (উইকেটরক্ষক), রবিচন্দ্রন অশ্বিন, রবীন্দ্র জাদেজা, কুলদীপ যাদব, মোহাম্মদ শামি, উমেশ যাদব, মোহাম্মদ সিরাজ, শার্দূল ঠাকুর।